ສ້າງແຜນກຳນົດພະນັກງານນຳພາ-ບັນຊາ ຂັ້ນສູງກາງຄຸ້ມຄອງ
ກະຊວງ ປກສ ໄດ້ສ້າງແຜນກຳນົດພະນັກງານນຳພາ-ບັນຊາ ຂັ້ນສູນກາງຄຸ້ມຄອງ ເພື່ອແນໃສ່ຮັບປະກັນໃຫ້ມີພະນັກງານສືບທອດປ່ຽນແທນບັນດາຕຳແໜ່ງງານນຳພາ-ບັນຊາ ພິທີດັ່ງກ່າວໄດ້ຈັດຂຶ້ນໃນລະຫວ່າງວັນທີ 26-28 ກັນຍາ 2022, ເປັນປະທານໂດຍ ສະຫາຍ ພົອ ວິໄລ ຫຼ້າຄຳຟອງ ກຳມະການກົມການເມືອງສູນກາງພັກ ຮອງນາຍົກລັດຖະມົນຕີ ເລຂາຄະນະພັກ ລັດຖະມົນຕີ ກະຊວງ ປກສ, ມີກຳມະການສູນກາງພັກ, ຮອງລັດຖະມົນຕີ, ຕາງໜ້າຄະນະຈັດຕັ້ງສູນກາງພັກ, ຫົວໜ້າກົມໃຫຍ່, ຫ້ອງວ່າການ, ກົມ, ກອງບັນຊາການ, ວິທະຍາຄານ, ປກສ ແຂວງ-ນະຄອນຫຼວງວຽງຈັນ ເຂົ້າຮ່ວມ.
ສະຫາຍ ພົອ ວິໄລ ຫຼ້າຄຳຟອງ ກ່າວວ່າ:
ການສ້າງແຜນກໍານົດຄັ້ງນີ້ ແມ່ນສຸດທີ່ມີຄວາມໝາຍສໍາຄັນ ຍ້ອນເປັນການຜັນຂະຫຍາຍບັນດາມະຕິຂອງສູນກາງພັກ ທີ່ຕິດພັນກັບລະບອບການກໍ່ສ້າງພັກ-ພະນັກງານ ເວົ້າລວມ, ເວົ້າສະເພາະ ກຳລັງປ້ອງກັນຄວາມສະຫງົບ; ມັນແມ່ນການເລືອກເຟັ້ນເປົ້າໝາຍທີ່ຜ່ານພຶດຕິກໍາໃນການບໍາລຸງສ້າງ, ເປົ້າໝາຍທີ່ມີຄວາມຮູ້, ຄວາມສາມາດ, ຄົບມາດຖານເງື່ອນໄຂ ເພື່ອຈັດວາງເຂົ້າໃນໂຄງປະກອບຕຳແໜ່ງງານນຳພາ-ບັນຊາ ຂັ້ນຕ່າງໆຂອງກະຊວງ ປກສ ທີ່ສູນກາງຄຸ້ມຄອງ ແນໃສ່ຮັບປະກັນໃຫ້ມີຖັນແຖວພະນັກງານໜຸ່ມແໜ້ນ, ເພດ, ເຜົ່າທີ່ສົມສ່ວນ, ມີລັກສະນະສືບທອດປ່ຽນແທນຢ່າງຕໍ່ເນື່ອງໃນສະເພາະໜ້າ ແລະ ຍາວນານ.
ທັງນີ້, ກຳເພື່ອເປັນການກະກຽມຄວາມພ້ອມທາງດ້ານບຸກຄະລາກອນ ເພື່ອກ້າວເຂົ້າສູ່ກອງປະຊຸມໃຫຍ່ 3 ຂັ້ນຂອງພັກ ໂດຍເຫັນໄດ້ຄວາມສໍາຄັນດັ່ງກ່າວ; ຕະຫຼອດໄລຍະຜ່ານມາ, ກະຊວງ ປກສ ໄດ້ເອົາໃຈໃສ່ ແລະ ສຸມໃສ່ຢ່າງຕັ້ງໜ້າໃນການສ້າງ ແລະ ປະຕິບັດແຜນກໍານົດພະນັກງານນໍາພາ-ບັນຊາ ທີ່ນອນໃນຄວາມຮັບຜິດຊອບຂອງຕົນ ບົນພື້ນຖານການເສີມຂະຫຍາຍປະຊາທິປະໄຕຢ່າງກວ້າງຂວາງ; ພະນັກງານຫຼັກແຫຼ່ງ ກໍຄື ນາຍ ແລະ ພົນຕໍາຫຼວດ ໄດ້ມີສ່ວນຮ່ວມໃນການຄົ້ນຄວ້າປະກອບຄຳເຫັນ ແລະ ລົງຄະແນນສຽງຕໍ່ເປົ້າໝາຍທີ່ຈະກໍານົດເຂົ້າໃນແຜນການຂອງແຕ່ລະຂັ້ນ.
ສຳລັບການສ້າງແຜນກຳນົດພະນັກງານນຳພາ-ບັນຊາ ຂັ້ນສູນກາງຄຸ້ມຄອງ ຂອງກະຊວງ ປກສ ໃນຄັ້ງນີ້, ພວກເຮົາກໍໄດ້ແຕ່ງຕັ້ງຄະນະຊີ້ນຳ ແລະ ອະນຸກຳມະການດ້ານຕ່າງໆ ເພື່ອເຮັດໜ້າທີ່ກະກຽມດ້ານເນື້ອໃນບົນພື້ນຖານການປະສານສົມທົບກັບຄະນະຈັດຕັ້ງສູນກາງ ເພື່ອເຮັດໃຫ້ກອງປະຊຸມສ້າງແຜນກຳນົດພະນັກງານດຳເນີນໄປຢ່າງຖືກຕ້ອງຕາມຈຸດປະສົງ, ຄາດໝາຍທີ່ກໍານົດໃນມະຕິ 030, 032 ຂອງກົມການເມືອງສູນກາງພັກ ກໍຄື ຄຳແນະນຳຂອງຄະນະຈັດຕັ້ງສູນກາງພັກວາງອອກ.
ໃນວາລະກອງປະຊຸມ ຈະໄດ້ຮັບຟັງການສະຫຼຸບຜົນການຈັດຕັ້ງປະຕິບັດແຜນກໍານົດພະນັກງານຂັ້ນນຳພາ-ບັນຊາ ຂອງກະຊວງປ້ອງກັນຄວາມສະຫງົບ ໃນໄລຍະຜ່ານມາ; ຜ່ານມະຕິຂອງກົມການເມືອງສູນກາງພັກ ສະບັບເລກທີ 030, 032 ວ່າດ້ວຍ ວຽກງານສ້າງແຜນກຳນົດ ແລະ ມາດຖານພະນັກງານນຳພາ-ຄຸ້ມຄອງ; ບົດແນະນໍາຂອງຄະນະຈັດຕັ້ງສູນກາງພັກ ສະບັບເລກທີ 292 ກ່ຽວກັບ ການຈັດຕັ້ງປະຕິບັດມະຕິຂອງກົມການເມືອງສູນກາງພັກ ວ່າດ້ວຍ ມາດຕະຖານຂອງພະນັກງານນຳພາ-ຄຸ້ມຄອງ.
ພ້ອມນີ້, ຜູ້ແທນກອງປະຊຸມ ຍັງຈະໄດ້ໃຊ້ສິດປະຊາທິປະໄຕ ປ່ອນບັດທາບທາມເອົາພະນັກງານນຳພາ-ບັນຊາ ຂັ້ນສູນກາງຄຸ້ມຄອງ ຂອງກະຊວງປ້ອງກັນຄວາມສະຫງົບ ເພື່ອບັນຈຸເຂົ້າແຜນກຳນົດໃນຊຸມປີຕໍ່ໜ້າ.
ບັນດາເນື້ອໃນທີ່ຈະສະເໜີໃນກອງປະຊຸມ ລ້ວນແຕ່ມີຄວາມໝາຍສຳຄັນ, ຂ້າພະເຈົ້າເຊື່ອໝັ້ນວ່າ ຜູ້ແທນກອງປະຊຸມຈະເຊີດຊູຄວາມຮັບຜິດຊອບການເມືອງຂອງຕົນ, ໃຊ້ສິດປະຊາທິປະໄຕຢ່າງເຕັມສ່ວນ, ສຸມສະຕິປັນຍາເຂົ້າໃນການຄົ້ນຄວ້າ, ຄັດເລືອກເອົາເປົ້າໝາຍຜູ້ທີ່ມີເງື່ອນໄຂ ແລະ ມາດຖານຄົບຖ້ວນ ເຂົ້າໃນແຜນກຳນົດພະນັກງານນໍາພາ-ບັນຊາ ຂັ້ນຍຸດທະສາດຂອງກະຊວງ ປກສ.